《途中怀古述事再用前韵》
明代·陶安

太风扫空垓下歌，昔年分争才隔河。鸿门酒酣赤帝子，回首四海流恩波。

台荒戏马春草绿，美人一去伤如何。匹夫岂是万人敌，事业不竞空蹉跎。

山川灵杰千古在，石洪奇险劳经过。半天危楼两苏迹，苍烟粉堞犹巍峨。

轻舟卸帆傍堤泊，老剑出匣临流磨。长篙蘸碧接淮浦，惊喜江南乡景多。

杯馀吟啸无旅况，笔戏万象光森罗。英雄过眼俱寂寞，幸际斯世休干戈。

同行佳友得豪俊，俯视馀子当殊科。咳唾随风粲珠玉，冠盖有日锵环珂。

立身志节当自许，纷纷富贵皆从它。譬如野鹤匪凡鸟，翅轮入云高戛摩。

喜君气岸亦孤峻，厌见小妾桃颜酡。我归拜舞为亲寿，萱花香里春晖和。

作者简介：（1315—1371）明太平府当涂人，字主敬。元顺帝至正四年举人。授明道书院山长，避乱家居。朱元璋取太平，安出迎，留参幕府，任左司员外郎。洪武元年任知制诰兼修国史，寻出任江西行省参知政事，卒官。有《陶学士集》。